<classify> Msimu wa ligi hiyo unaoshirikisha timu 16 unaanza Jumamosi kwa mechi saba kati ya nane, huku bingwa mtetezi Yanga akifungua dimba Jumapili dhidi ya Coastal Union kwenye Uwanja wa Taifa, Dar es Salaam.Kocha Mkuu wa Azam FC, Stewart Hall ambaye timu yake ilishika nafasi ya pili msimu uliopita, amesema anahitaji pointi tatu katika mchezo wa nyumbani dhidi ya Tanzania Prisons ili kuwa na mwanzo mzuri.Katika kuhakikisha wanashinda mchezo huo utakaochezwa mwishoni mwa wiki ijayo, kikosi hicho kinaendelea kujifua kwenye uwanja wao wa Azam Complex Chamazi.Hall alisema anawaheshimu Tanzania Prisons hivyo wanajipanga kwa ajili ya kushinda.Tanzania Prisons ni timu nzuri tunahitaji kuhakikisha tunacheza mchezo wa nyumbani kwa kuondoka na pointi tatu ili kuwa na mwanzo mzuri utakaotuwezesha kuanza safari ya kuliwania taji la ubingwa, alisema Hall.Naye Ofisa Mtendaji Mkuu wa Azam, Saad Kawemba alisema wachezaji waliokwenda kwenye timu za taifa wanatarajiwa kujiunga na wenzao kuanzia leo.Katika hatua nyingine, uongozi huo wa Azam FC ulisema umemruhusu kipa wa zamani wa Simba, Ivo Mapunda kufanya mazoezi na kikosi cha Azam hadi atakapopata timu ya kwenda kucheza.Alikuja akamuomba mwalimu afanye mazoezi na kikosi cha Azam, nikampa hiyo nafasi kwa sababu ni Mtanzania mwenzetu na anahitaji kulinda kiwango chake wakati akiendelea na mazungumzo na timu zinazomhitaji, alisema.Naye Kocha Mkuu wa Simba, Dylan Kerr ametamba kushinda mechi yake ya kwanza dhidi ya African Sports. Simba itakuwa ugenini kwenye Uwanja wa Mkwakwani dhidi ya African Sports, na kikosi hicho cha Wekundu wa Msimbazi kimepiga kambi Zanzibar na kinatarajiwa kuondoka kesho kwenda Tanga.Akizungumza kwa njia ya simu jana, Kerr alisema lengo lake ni kushinda mechi yake ya kwanza na anaamini itakuwa hivyo kwani kikosi chake amekiandaa vizuri.African Sports imepanda Ligi Kuu msimu huu na ni miongoni mwa timu zinazotarajiwa kutoa upinzani kwenye ligi. Mwishoni mwa wiki iliyopita ilicheza mechi ya kirafiki dhidi ya wapinzani wake Coastal Union Mkwakwani na kulala kwa bao 1-0, mechi ambayo Kerr na Msaidizi wake, Selemani Matola waliifungia safari kwenda kuishuhudia.Nimeiona African Sports ikicheza na Simba pale Mkwakwani, sio timu mbaya ni nzuri na inaundwa na wachezaji wazuri lakini sishindwi kuifunga nimewapa wachezaji wangu mbinu za kuwafunga, alisema Kerr.Alisema lengo lake ni kushinda mechi hiyo ili kuwaondoa woga wachezaji wake katika mechi zijazo.Kwenye soka, unapoanza vizuri mechi ya kwanza unajijengea kujiamini katika mechi zinazofuata... utashinda ya pili, ya tatu na kuendelea na mwisho kutwaa ubingwa, nataka kushinda mechi ya kwanza kuwafanya wachezaji wangu wajiamini, alisema kocha huyo Mwingereza.Baada ya mechi hiyo ya ufunguzi, Simba itacheza tena na Mgambo Shooting kwenye uwanja huohuo wa Mkwakwani Septemba 16 mechi ambayo Kerr anasema ni muhimu kushinda pia.Tuna mechi mbili ugenini, nataka tushinde zote ili kujijengea kujiamini zaidi, ukishinda mechi mbili mfululizo huhofii tena na unakuwa ushazoea, alisema.  <topic>: MICHEZO 